Sigana mar 43: Joshua Bedo Jatelo
MUSA dwaro ni mondo odonj Kanaan gi Jo-Israel. Kuom mano, okwayo ni: ‘Jehova, we mondo ang’ad Aora Jordan, mondo aneye piny maberno.’ Kata kamano, Jehova wachone ni: ‘Mano oromo! Kik ichak iwuo e wi wachno kendo!’ Be ing’eyo gimomiyo Jehova ne owacho kamano?
En nikech gima ne otimore kane Musa ogoyo lwanda. Par ni Musa kod Harun ne ok omiyo Jehova duong’. Ne ok ginyiso ji ni Jehova ema ne ogolo pi e lwandano. Nikech mano, Jehova ne owacho ni ok ne odhi weyogi mondo gidonj e piny Kanaan.
Koro, dweche moko matin bang’ tho Harun, Jehova nyiso Musa ni: ‘Kaw Joshua, kendo ichunge e nyim Eleazar ma jadolo koda e nyim ji. To kanyo, e nyim ji duto, inyisgi ni Joshua e jatelo manyien.’ Musa timo mana kaka Jehova owacho, mana kaka ineno e pichano.
Kendo Jehova nyiso Joshua: ‘Bed motegno, kendo kik iluor. Inikel Jo-Israel e piny Kanaan ma ne asingora ni namigi, kendo anabed kodi.’
Bang’e Jehova nyiso Musa ni mondo oidh nyaka e wi Got Nebo e piny Moab. Ka en ewi godno, Musa ng’iyo loka Aora Jordan, kendo onyalo neno piny maber mar Kanaan. Jehova wacho ni: ‘Ma e piny ma ne asingora ni nami nyithind Ibrahim, Isaka gi Jakobo. Aseyieni mondo inene, to ok abi weyi mondo idonjie.’
E wi Got Nebo kanyo ema Musa thoe. Ne en ja higini 120 kane otho. Ne podi otek, kendo wengene ne podi ok ochido. Ji kuyo ahinya, kendo giyuak nikech Musa otho. Kata kamano, gimor bedo gi Joshua kaka jatendgi manyien.
Kwan 27:12-23; Rapar mar Chik 3:23-29; 31:1-8, 14-23; 32:45-52; 34:1-12.
Penjo
- E pichani, ji ariyo ma ochung’ gi Musa gin ng’a?
- Ang’o ma Jehova wacho ne Joshua?
- Ang’o momiyo Musa idho nyaka wi Got Nebo, to Jehova wachone ang’o?
- Musa tho ka en jahigini adi?
- Ang’o momiyo ji okuyo, to kata kamano ang’o momiyo onego gibed mamor?
Penjo mamoko
- Som Kwan 27:12-23.
Tich maduong’ ma Jehova ne omiyo Joshua en mane, to rit ma Jehova miyo joge nenore nade ndalogi? (Kwan 27:15-19; Tich 20:28; Hibr. 13:7)
- Som Rapar mar Chik 3:23-29.
Ang’o momiyo Jehova ne ok oyie mondo Musa gi Harun ong’ad ochop e piny ma ne osingi, to wanyalo puonjore ang’o kuom wachni? (Rapar 3:25-27; Kwan 20:12, 13)
- Som Rapar mar Chik 31:1-8, 14-23.
Weche mogik ma ne Musa owacho ni Jo-Israel nyiso nade ni ne oyie kawo kum moa kuom Jehova gi chuny mobolore? (Rapar 31:6-8, 23)
- Som Rapar mar Chik 32:45-52.
Wach Nyasaye onego oti e ngimawa nade? (Rapar 32:47; Lawi 18:5; Hibr. 4:12)
- Som Rapar mar Chik 34:1-12.
Kata obedo ni Musa ne ok oneno Jehova gi wang’e, Rapar mar Chik 34:10 nyiso ang’o kuom winjruok ma ne nitie e kinde gi Jehova? (Wuok 33:11, 20; Kwan 12:8)
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn twi_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn